KIRJALLINEN KYSYMYS P-2582/99

esittäjä(t): Malcolm Harbour (PPE-DE) komissiolle

(16. joulukuuta 1999)

Aihe: Yritysvaikutusten arviointi

9. joulukuuta 1996 tehty neuvoston päätös 97/15/EY(1) velvoittaa komissiota arvioimaan yritysvaikutukset sellaisten ehdotusten yhteydessä, jotka saattavat koskea yrityksiä. Monet ovat huolestuneita siitä, että näitä arviointeja ei ole juurikaan tehty ja että alkuperäinen komission julkaisematon ehdotus menettelysäännöiksi on korvattu vaatimuksella, josta ei ole juurikaan apua komission yksiköille, ja joka useimmiten sivuutetaan. Tämän seurauksena saattaa olla, että lainsäädännön ulkopuolisille vaihtoehdoille ei anneta riittävästi mahdollisuuksia, ja että juridiset vaatimukset saattavat aiheuttaa yritysten kilpailukykyyn vaikuttavia tarpeettomia kustannuksia.

Voisiko komissio ilmoittaa:

1. Kuinka monta ehdotusta yrityksiä koskeviksi säännöksiksi on hylätty Fiche d'Impactin soveltamisen tuloksena?

2. Mitä kuluja a) vähennettiin b) vältettiin Fiche d'Impactin käyttämisen tuloksena viimeisimpänä vuonna, josta on saatavana tietoja?

3. Aikooko komissio antaa parlamentille selvityksen mahdollisuudesta asettaa todennettavissa olevia tavoitteita säännöstaakan keventämiseksi, mitattuna a) sääntelyvaatimusten määrällä ja b) kyseisistä vaatimuksista aiheutuvilla kuluilla, siten että kokonaistietojen lisäksi ilmoitetaan yksittäisten pääosastojen tiedot?

4. Katsooko komissio, että yritysvaikutuksia on tärkeä arvioida aina silloin kun ehdotuksesta saattaisi koitua kustannuksia yrityksille?

5. Mihin toimiin komissio aikoo ryhtyä täyttääkseen lainsäädäntöpolitiikkaa koskevissa suuntaviivoissa tammikuussa 1999 esitetyt vaatimukset, joissa edellytetään täsmällisten suuntaviivojen laatimista yritysvaikutusten arvioinnille ja läheistä yhteistyötä jäsenvaltioiden kanssa, jotta nämä suuntaviivat myötäilisivät liike-elämän tarpeita ja parhaita kansallisia käytäntöjä?

6. Aikooko komissio taata, että yritysvaikutusten arvioiminen ei tulevaisuudessa enää ole mielivaltainen vaan pakollinen käytäntö?

7. Komissio on ehdottanut teollisuuden pääosaston sisälle perustettavaksi yritysvaikutusten arviointijärjestelmää hallinnoivaa yksikköä. Miten komissio aikoo varmistaa, että yksikkö kykenee tarvittaessa nostamaan kanteita muita yksikköjä vastaan noudattaessaan yritysvaikutusten arvioinnin vaatimuksia ja ottaessaan samalla huomioon yritysvaikutusten arvioinneissa esitetyt johtopäätökset?

(1) EYVL L 6, 10.1.1997, s. 25.

Erkki Liikasen komission puolesta antama vastaus

(20. tammikuuta 2000)

Komissio on sitoutunut kehittämään ja vahvistamaan yrityksiin kohdistuvien vaikutusten arviointijärjestelmää (BIA) osana lainsäädäntöehdotusten valmistelua. Tämä komission sisällä tapahtuva työ sekä laaja ulkopuolisten tahojen kuuleminen ovat osa komission avointa ja läpinäkyvää politiikkaa, joka otettiin tavoitteeksi komission tammikuussa 1996 antamissa lainsäädäntöpolitiikkaa koskevissa suuntaviivoissa.

Komission BIA-järjestelmä käynnistettiin vuonna 1986 perustamalla pienten ja keskisuurten yritysten (pk-yritysten) Task Force -ryhmä. Tässä vaiheessa kaikkien komission lainsäädäntöehdotusten osalta edellytettiin vaikutusten arviointia. Kävi kuitenkin pian ilmi, että järjestelmä oli toteuttamiskelvoton ja liian byrokraattinen, varsinkin, jos arviointeja edellytettiin lainsäädännöltä, joka ei mitenkään liittynyt yritystoimintaan. Tämän johdosta komissio teki muutoksia järjestelmään 1. marraskuuta 1990(1) lukien. Tärkein muutos oli se, että vaikutusten arviointia edellytettiin vain niiltä ehdotuksilta, joilla oli todennäköisesti merkittäviä vaikutuksia yritystoimintaan ja erityisesti pk-yrityksiin.

Komissio on myös perustanut yrityspaneelihankkeen yhtenäismarkkinoiden toimintasuunnitelman yhteydessä. Se on mekanismi, jonka avulla jäsenvaltioiden yksittäiset yritykset voivat välittömästi tarkastella kriittisesti ehdotuksia yhteisön lainsäädännöksi. Tämä menettely täydentää BIA-järjestelmää, auttaa näkemään, johtavatko ehdotukset vaatimustenmukaisuudesta aiheutuvien kustannusten ja hallinnollisen taakan lisääntymiseen yrityksissä, ja antaa käsityksen niiden mittakaavasta ja merkityksestä. Yrityspaneeli on pilottihanke, jota tarkastellaan uudelleen vuonna 2000.

Yrityksiin kohdistuvien vaikutusten arviointi kuuluu osana lainsäädännön valmisteluasiakirjoihin aina kun lakiehdotuksella on todennäköisesti merkittävä vaikutus yrityksiin. Se julkaistaan osana KOM-asiakirjaa, joka annetaan neuvostolle, parlamentille ja talous- ja sosiaalikomitealle. Julkaisutoimisto huolehtii näiden asiakirjojen levittämisestä. Ne ovat ulkopuolisten tahojen saatavilla ja niiden sisällön tarkastelu on tervetullutta.

Komissiossa pohditaan aktiivisesti ehdotuksia BIA-järjestelmän parantamiseksi pääosastojen huomattavien muutosten ja uudelleenjärjestelyjen yhteydessä. Uudelleentarkastelussa arvioidaan nykyisten menettelyjen tehokkuutta komission sitoutumisen parempaan lainsäädäntöön luomaa taustaa vasten. Tarkastelu koordinoidaan myös tiiviisti komission muuhun toimintaan ja aloitteisiin, jotka koskevat sisämarkkinalainsäädännön yksinkertaistamista, kuten yhtenäismarkkinalainsäädännön yksinkertaistamista (SLIM) ja yrityspaneelia koskevaa pilottihanketta.

Vastaukset arvoisan parlamentin jäsenen esittämiin erityisiin kysymyksiin:

1. Päätöksentekomenettelyn monimutkaisuuden vuoksi on vaikea sanoa, kuinka monta lainsäädäntöehdotusta on hylätty vuosien kuluessa välittömästi yrityksiin kohdistuvien vaikutusten arvioinnin tuloksena. Tätä olisi tarkasteltava tapauskohtaisesti ja se vaatisi huomattavasti resursseja.

2. Tähän mennessä ei ole suoritettu määrällistä arviointia siitä, mikä vaikutus yrityksiin kohdistuvien vaikutusten arvioinnilla on kustannusten vähentämiseen tai välttämiseen. Komissio julkaisi kuitenkin vuonna 1997 kertomuksen Improving the Quality of Legislation for Business: The European Commission's Business Impact Assessment System. Tässä kertomuksessa luotiin yleiskatsaus yrityksiin kohdistuvien vaikutusten arviointijärjestelmän historiaan ja kehitykseen sekä esitettiin suuri joukko yrityksiin kohdistuvien vaikutusten arviointeja viime vuosilta.

3. Tätä kysymystä on arvioitava järjestelmän uudelleentarkastelun yhteydessä.

4. Komissio on samaa mieltä siitä, että on tärkeää, että yrityksiin kohdistuvien vaikutusten arviointi toteutetaan sellaisten ehdotusten osalta, joista voisi aiheutua kustannuksia yrityksille. Itse järjestelmästä ei kuitenkaan pitäisi tulla tarpeeton taakka ja pelkästään byrokraattinen toimi. Näistä syistä yrityksiin kohdistuvien vaikutusten arvioinnit tulisi rajoittaa niihin ehdotuksiin, joilla on huomattava vaikutus yrityksiin.

5. Yksityiskohtaisempia suuntaviivoja yrityksiin kohdistuvien vaikutusten arvioinnista harkitaan parhaillaan ja työtä jatketaan osana järjestelmän uudelleentarkastelua.

6. Yrityksiin kohdistuvien vaikutusten arviointia edellytetään jo kaikilta lainsäädäntöehdotuksilta, joilla on merkittäviä vaikutuksia yritystoimintaan.

7. Uusi yksikkö Sääntelyn koordinointi: yksinkertaistaminen ja lainsäädännön vaikutus pk-yrityksiin aloitti toimintansa 1. tammikuuta 2000 ja toimii läheisessä yhteistyössä muiden pääosastojen kanssa, jotka ovat vastuussa lainsäädäntöehdotusten esittämisestä.

(1) SEC(90) 2188.